2011/0310 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets holdning med henblik på vedtagelse af Europa-Parlamentets og Rådets forordning om ændring af forordning (EF) nr. 428/2009 om en fællesskabsordning for kontrol med udførsel, overførsel, mæglervirksomhed og transit i forbindelse med produkter med dobbelt anvendelse

1. Sagsforløb

Forslag fremsendt til Europa-Parlamentet og Rådet (dokument COM(2011) 704 final – 2011/0310 COD): || 7. november 2011

Europa-Parlamentets førstebehandlingsholdning vedtaget: || 23. oktober 2012

Rådets holdning vedtaget: || 3. marts 2014

2. Formålet med Kommissionens forslag

Forslaget fastsætter ændringer til Rådets forordning (EF) nr. 428/2009 for så vidt angår proceduren til ajourføring af EU's kontrolliste.

Formålet er at tillægge Kommissionen beføjelser til at ajourføre EU's liste over kontrollerede produkter med dobbelt anvendelse i bilag I til forordning (EF) nr. 428/2009 ved hjælp af delegerede retsakter, jf. artikel 290 i TEUF, med henblik på at sikre overholdelse af internationale sikkerhedsforpligtelser og opretholde EU's økonomiske aktørers konkurrenceevne. Kommissionens forslag tager også sigte på at bemyndige Kommissionen til at slette "bestemmelsessteder" (dvs. lande) fra listen over lande, der er omfattet af generelle EU-udførselstilladelser i bilag II, for at give EU mulighed for at reagere hurtigt på internationale forhold.

3. Bemærkninger til Rådets holdning

Rådets holdning støtter de væsentlige elementer i Kommissionens forslag, men indeholder nogle ændringer af Kommissionens oprindelige forslag med hensyn til sletning af visse bestemmelsessteder (lande), der er omfattet af tilladte udførselsprocedurer, og anvendelsesområdet for delegerede retsakter.

I Rådets holdning foreslås det, at Parlamentets kontrol med delegerede beføjelser rettes ind efter enigheden om "Omnibusretsakt II om handel". En "Kommissionens erklæring om delegerede retsakter", hvor der erindres om Kommissionens forpligtelse i henhold til rammeaftalen til at tilsende Parlamentet oplysninger om ekspertgrupper, vil blive knyttet til forordningen.

Rådets holdning indeholder også visse ændringer for så vidt angår revisionen og gyldigheden af delegationen af beføjelser, som begrænses til fem år og forlænges stiltiende, forudsat at Kommissionen fremlægger en rapport, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af perioden.

Endelig er Rådets holdning ledsaget af en "Fælles erklæring fra Europa-Parlamentet, Rådet og Kommissionen om gennemgangen af ordningen for kontrol med udførsel af produkter med dobbelt anvendelse" og en "Kommissionens erklæring om ajourføring af forordningen".

4. Konklusion

Kommissionen accepterer Rådets holdning.

_______________________

ERKLÆRINGER

Fælles erklæring fra Europa-Parlamentet, Rådet og Kommissionen om gennemgangen af ordningen for kontrol med udførsel af produkter med dobbelt anvendelse

Europa-Parlamentet, Rådet og Kommissionen anerkender vigtigheden af løbende at øge effektiviteten og sammenhængen i EU's strategiske ordning for kontrol med udførsel og sikre et højt sikkerhedsniveau samt en passende gennemsigtighed uden at hindre konkurrenceevnen og den lovlige handel med produkter med dobbelt anvendelse.

De tre institutioner mener, at der er behov for en modernisering og en yderligere konvergens af systemet med henblik på at kunne håndtere nye trusler og hastige teknologiske forandringer, mindske konkurrenceforvridninger, skabe et ægte fællesmarked for produkter med dobbelt anvendelse (ensartede og lige vilkår for eksportører) og fortsat fungere som forbillede for tredjelande, når det gælder eksportkontrol.

I den henseende er det afgørende at strømline processen for ajourføring af kontrollisterne (bilagene til forordningen), styrke risikovurdering og udveksling af oplysninger, udvikle bedre industristandarder og mindske forskelle i gennemførelsen.

Europa-Parlamentet, Rådet og Kommissionen erkender de problemer, der kan være forbundet med udførsel af visse former for informations- og kommunikationsteknologi (IKT), som kan anvendes i forbindelse med krænkelser af menneskerettighederne og til at underminere EU's sikkerhed, dette gælder navnlig teknologi, der benyttes i forbindelse med masseovervågning, kontrol, sporing, censurering og programmelsårbarhed.

Der er indledt tekniske konsultationer i denne forbindelse, herunder inden for rammerne af EU's peerbesøg vedrørende dobbelt anvendelse, Koordinationsgruppen vedrørende Produkter med Dobbelt Anvendelse samt eksportkontrolordningerne, og der gøres løbende en indsats for at håndtere nødsituationer ved hjælp af sanktioner (i henhold til artikel 215 i TEUF) eller nationale foranstaltninger. Der vil endvidere blive gjort en øget indsats for at fremme multilaterale aftaler i forbindelse med eksportkontrolordningerne, og der vil blive set på mulighederne for at tage spørgsmålet op i forbindelse med den løbende gennemgang af EU's politik for kontrol med udførsel af produkter med dobbelt anvendelse og udarbejdelsen af en meddelelse fra Kommissionen. I denne forbindelse noterede de tre institutioner sig aftalen af 4. december 2013 mellem de deltagende stater i Wassenaararrangementet om vedtagelsen af kontrolforanstaltninger i forbindelse med komplekse overvågningsværktøjer, der kan give uautoriseret adgang til computersystemer, og IP-netværksovervågningssystemer.

Europa-Parlamentet, Rådet og Kommissionen giver også tilsagn om yderligere udvikling af den nuværende "catch-all-mekanisme" for produkter med dobbelt anvendelse, der ikke er omfattet af forordningens bilag I, med henblik på yderligere at forbedre eksportkontrolordningen og dens anvendelse på det europæiske indre marked.

Kommissionens erklæring om delegerede retsakter

For så vidt angår denne forordning erindrer Kommissionen om sin forpligtelse i stk. 15 i rammeaftalen om forbindelserne mellem Europa-Parlamentet og Kommissionen til at tilsende Parlamentet alle oplysninger og dokumenter vedrørende Kommissionens møder med nationale eksperter i forbindelse med udarbejdelsen af delegerede retsakter.

Kommissionens erklæring om planer for ajourføring af forordningen

Med henblik på at sikre en mere integreret, effektiv og sammenhængende europæisk tilgang til strategiske produkters bevægelser (udførsel, overførsel, mæglervirksomhed og transit) vil Kommissionen hurtigst muligt forelægge et nyt forslag til ajourføring af forordningen.

_______________________